Vrou vas oor man se grumoordFoto verskaf deur SAPD Noordwes Nancy Majonhi (42) het Maandag in die Mogwase-landdroshof in Noordwes verskyn in verband met die gewelddadige moord op haar man, Prosper Chipungare. Brig. Sabata Mokgwabone, woordvoerder van die polisie, het gesê die egpaar het in ŉ huurkamer in Ledig naby Sun City gewoon toe hulle op 28 Julie 2015 in ŉ woordewisseling betrokke was. “Die 44-jarige man is glo met ŉ hamer geslaan totdat hy sy bewussyn verloor het. Volgens die inligting wat ontvang is, het die beskuldigde daarna die slagoffer met ŉ graaf opgekap en sy liggaamsdele in drie verskillende puttoilette gegooi,” het Mokgwabone gesê. Die vrou het daarna glo die plek deeglik skoongemaak en na Sun City-polisiestasie gegaan om haar man as vermis aan te meld. “Die beskuldigde het daarna na Zimbabwe vertrek en eers vroeër vandeesmaand aan haar familie en skoonfamilie bely dat sy haar man doodgemaak het. Die families het gereël om na Sun City in Suid-Afrika te kom en die vrou het haarself aan die polisie oorgegee.” Sy sal Donderdag weer in die hof verskyn. Sy bly in aanhouding. “Die ondersoek duur intussen voort. Die polisie het reeds ŉ skedel en beendere gevind wat vir DNS-toetse gestuur sal word.”